Brian Mikkelsen (KF), 2011-05-05:
Tak for de, synes jeg, mange positive bemærkninger.
Lovforslaget omhandler de såkaldte fælles selskaber mellem offentlige og private parter.
Formålet med lovforslaget er at styrke private virksomheders muligheder for eksport inden for f.eks. sundheds- og velfærdsområdet.
Generelt kan samarbejde mellem offentlige og private virksomheder være en central vej til at sikre en effektiv opgavevaretagelse og en løbende udvikling af de offentlige ydelser.
Det gælder f.eks. i forhold til velfærds- og sundhedsløsninger, som ofte udvikles i et offentlig-privat samarbejde.
Når der udvikles løsninger i et offentlig-privat samarbejde, kan de efterfølgende eksporteres til udlandet.
Det er min vurdering, at der en række steder i udlandet er et stort potentiale for danske virksomheders eksport f.eks. af sundheds- og velfærdsløsninger.
Vi har en stor offentlig sektor i Danmark.
Det understreges af, at den samlede eksport af sundheds- og velfærdsløsninger frem til 2009 fra 2000 steg markant og i dag ligger på ca. 70 mia. kr.
Eksporten af sundheds- og velfærdsløsninger udgør samtidig en stadig stigende del af den samlede danske eksport.
Det er en positiv udvikling, der skal styrkes, så Danmark også i fremtiden kan udnytte mulighederne på området.
Den nuværende lov om kommuners og regioners deltagelse i selskaber sætter de generelle rammer for offentlig-private selskaber.
Med lovforslaget ændrer vi ikke på de overordnede formål med lovgivningen.
Det offentlige skal ikke bevæge sig ud på områder, hvor der allerede er et velfungerende privat marked, og det er ikke en kommunal eller regional opgave at drive erhvervsvirksomhed.
Men siden vedtagelsen af loven i 2006 har der imidlertid vist sig konkrete eksempler, hvor enkelte af de opstillede krav i praksis har forhindret ellers velbegrundede samarbejder mellem det offentlige og private virksomheder.
F.eks. stilles der ofte fra udlandet betingelse om, at der skal være en offentlig dansk repræsentant i det pågældende selskab, hvis selskabet skal lukkes ind på det udenlandske marked.
I det tilfælde kan problemet være, at kommunens eller regionens fortsatte deltagelse i det pågældende selskab hindres af kravet om højst 25 pct. salg til andre end kommuner og regioner, og eksportmuligheden går derfor tabt til skade for det danske samfund.
Med lovforslaget foreslår vi to ting, der skal ændres.
For det første vil vi udvide den eksisterende dispensationsadgang i forhold til kravet om kommunens eller regionens direkte deltagelse i selskabet.
Det vil udvide mulighederne for indirekte kommunal eller regional deltagelse i selskabet, hvis det vurderes at give en bedre risikodækning for kommunen eller regionen og dermed muliggøre selskabsdannelse.
For det andet vil vi udvide dispensationsadgangen med hensyn til omsætning til andre end kommuner eller regioner, så selskabets omstilling til andre end kommuner eller regioner i konkrete tilfælde kan overstige kravet om højst 25 pct. salg til andre end kommuner eller regioner.
Jeg ser frem til den videre behandling af lovforslaget og håber, at vi får en god og konstruktiv debat.
Det varer noget endnu!
Man kan lave analyser af og nedsætte kommissioner om mange ting.
Jeg er meget historisk interesseret, så jeg kunne egentlig godt tænke mig at vide, hvad der foregik i Finderup Lade for 700 år siden.
Hvad foregik der egentlig?
Hvorfor var der oprør mod kongen på det tidspunkt?
Hvorfor jagtede man ham og fandt ham til sidst i Finderup Lade?
Det kunne man sikkert lave en kæmpestor kommissionsundersøgelse af.
Det kan der jo være mange mennesker der gør sig kloge på, men hvad lærer vi af det?
Her har vi været igennem en international finanskrise.
Vi har sikret mere stabilitet, for øvrigt med socialdemokratisk deltagelse, og vi har givet Finanstilsynet større beføjelser.
Så hvad en egentlig kommission skulle medvirke til, kan jeg slet ikke se, ud over at det ville koste en masse penge og være med til at sætte en masse ting i stå.